Imtella' Ottubru 7, 2020 - Aġġornata 7 Ta' Ottubru, 2020 5:49pm Illum, kważi 5,500 tifel u tifla mit-tieni sena tal-Kindergarten, is-sitt sena u d-disa' sena rritornaw fl-iskejjel tal-Gvern. Ċifri uffiċjali juri li 60% tat-tfal tal-kindergarten marru l-iskola, filwaqt li kien hemm 77% tal-istudenti tas-sitt sena u 78% tal-istudenti tad-9 sena li rritornaw fuq il-bankijiet tal-iskola. Dan seħħ fl-isfond tat-teħid ta' diversi miżuri maħsuba biex iħarsu lill-istudenti, l-edukaturi, l-ġenituri u l-impjegati tal-iskejjel mill-imxija tal-Covid-19. Din is-sena, tfal u adolexxenti ma rritornawx l-iskola f'daqqa iżda qed jidħlu lura fil-klassijiet fuq medda ta' ftit ġranet, skont is-sena tagħhom. Kulħadd se jkun daħal l-iskola sa bħal-lum tmint'ijiem. Intant, fi żjara li għamel il-Ministru għall-Edukazzjoni u x-Xogħol Owen Bonnici, flimkien mas-Segretarju Permanenti Frank Fabri fl-Iskola Sekondarja ta' Pembroke, fil-Kulleġġ Santa Klara, li laqgħet fiha l-istudenti tad-disa' sena, huwa qal li osserva kif il-proċess kien tajjeb ħafna. Qal li l-iskola, bħall-bqija tal-iskejjel, hija ppreparata biex titkompla l-edukazzjoni waqt li jiġi mħares il-protokoll biex jiġi minimizzat ir-riskju ta' trasmissjoni. Għada jmiss li jidħlu l-istudenti tal-ewwel sena tal-Kindergarten, l-ewwel sena u l-ħdax-il sena. L-istudenti se jkunu daħlu kollha lura skont is-snin li jinsabu fihom sal-Erbgħa li ġej.